
ועדת הפנים והגנת הסביבה
08/07/2014

הכנסת התשע-עשרה
נוסח לא מתוקן

מושב שני
<פרוטוקול מס' 333>
מישיבת ועדת הפנים והגנת הסביבה
יום שלישי, י' בתמוז התשע"ד (08 ביולי 2014), שעה 9:00
<סדר היום:>
<1. הצעה לסדר היום (דיון מהיר): שנה מאז הקמת ועדת הערר לבדיקת זכאות העלייה של בני הקהילות היהודיות באתיופיה להם בני משפחה בישראל, של חה"כ גילה גמליאל>
<2. הצעה לסדר היום (דיון מהיר): שנה מאז הקמת ועדת הערר לבדיקת זכאות העלייה של בני הקהילות היהודיות באתיופיה להם בני משפחה בישראל, של חה"כ נחמן שי>
<3. הצעה לסדר היום (דיון מהיר): הצטרפות לבקשה לדיון מהיר בוועדת הפנים והגנת הסביבה בנושא שנה מאז הקמת ועדת הערר לבדיקת זכאות העלייה של בני הקהילות, של חה"כ פנינה תמנו-שטה>
נכחו:

<חברי הוועדה:> 
דוד צור – מ"מ היו"ר
דב חנין

נחמן שי
פנינה תמנו-שטה
<מוזמנים:> 
	מזל כהן
	–
	ממונה על אשרות לזרים, רשות האוכלוסין וההגירה, משרד הפנים 

	דנה קלדרון
	–
	אחראית מעברי גבול וויזות תיירים, רשות האוכלוסין וההגירה, משרד הפנים

	עו"ד דסי צנגן
	–
	הלשכה המשפטית, רשות האוכלוסין וההגירה, משרד הפנים 

	חביב קצב
	–
	סמנכ"ל דיור, משרד העלייה והקליטה

	עו"ד מיכל לוונטל אנדרסון
	–
	סגנית בכירה ליועצת המשפטית, משרד העלייה והקליטה

	דוריס קריאף
	–
	ממונה תיעוד וזכאות, משרד העלייה והקליטה

	דניאל סוצ'י
	–
	רפרנט תעסוקה באגף התקציבים, משרד האוצר

	אורי שיינין
	–
	רפרנט תעסוקה באגף התקציבים, משרד האוצר

	יהודה שרף
	–
	מנהל היחידה לעלייה, קליטה ומשימות מיוחדות, הסוכנות היהודית

	וונדה אקלה
	–
	מנכ"ל נציגות הארגונים של קהילת יוצאי אתיופיה

	אברהם נגוסה
	–
	יו"ר ארגון מכנף דרום לציון

	קסאהון בלטה
	–
	מתנדב, ארגון מכנף דרום לציון

	פרופ' מיכאל קורינאלדי
	–
	הוועד הציבורי למען שארית יהודי אתיופיה, הועד הציבורי למען שארית יהודי אתיופיה

	מיקה בק
	–
	פעילה, הוועד הציבורי למען שארית יהודי אתיופיה

	בר הררי
	–
	פעיל, הוועד הציבורי למען שארית יהודי אתיופיה

	רוני שוהם
	–
	פעילה, הוועד הציבורי למען שארית יהודי אתיופיה

	הרב ג'רי אפשטיין
	–
	ארגון צפון אמריקה למען יהודי אתיופיה 

	אורי פרדמיק
	–
	ראש מטה המאבק להעלאת יהודי אתיופיה

	שרה אלמו
	–
	המאבק להעלאת יהודי אתיופיה

	חן אסממאו
	–
	המאבק להעלאת יהודי אתיופיה

	סמ"ר ארגאווי טספה
	–
	המאבק להעלאת יהודי אתיופיה

	גלית פיין
	–
	המאבק להעלאת יהודי אתיופיה

	רעות סוקולסקי
	–
	שתדלנית (פוליסי), מייצגת את הסוכנות היהודית


<מנהלת הוועדה:>
לאה קריכלי
<רישום פרלמנטרי:>
יעקב סימן טוב
<הצעה לסדר היום (דיון מהיר): שנה מאז הקמת ועדת הערר לבדיקת זכאות העלייה של בני הקהילות היהודיות באתיופיה להם בני משפחה בישראל>
<הצעה לסדר היום (דיון מהיר): שנה מאז הקמת ועדת הערר לבדיקת זכאות העלייה של בני הקהילות היהודיות באתיופיה להם בני משפחה בישראל>
<הצעה לסדר היום (דיון מהיר): הצטרפות לבקשה לדיון מהיר בוועדת הפנים והגנת הסביבה בנושא שנה מאז הקמת ועדת הערר לבדיקת זכאות העלייה של בני הקהילות>
<היו"ר דוד צור:>

טוב, אני מתחיל באופן רשמי את הדיון. אני מתנצל בשם חברי הכנסת עוד פעם על האיחור ועל זה שאנחנו לא הצלחנו להתחיל בזמן. מדובר פה בהצעה לסדר היום (דיון מהיר) של חברי הכנסת נחמן שי, גילה גמליאל וחברת הכנסת פנינה תמנו-שטה. הנושא כמובן הוא שנה מאז הקמת ועדת הערר לבדיקת זכאות העלייה של בני הקהילות היהודיות באתיופיה להם בני משפחה בישראל.

חבר הכנסת נחמן שי, בבקשה, ברשותך.

<נחמן שי:>
בוקר טוב. אני מצטער על האיחור. הישיבה הזאת נועדה לקיים, לבדוק או לקיים מעקב אחר היישום של החלטת הממשלה, שאמנם סיימה את העלייה ואיחוד המשפחות מאתיופיה, אבל יחד עם זאת השאירה איזשהו פתח מצומצם שבו התהליך הזה יימשך בדרך אחרת, אבל בצורה באמת הייתי אומר מחושבת ולא בהיקפים הגדולים שהיינו עדים להם בעבר.    

אם הבנתי שמשרד הפנים, שאמור להיות מופקד על התהליך הזה, הקים ועדה שצריכה לבחון את הבקשות וכדומה, ולהפתעתי הרבה מתברר ששום דבר לא קרה. זאת אומרת, בוא נגיד שלאי הפתעתי הגדולה לא קרה שום דבר. זאת אומרת, הייתי מופתע אם היו עושים משהו. כי אני מכיר את עמדת ממשלת ישראל ומשרד הפנים בעניין הזה, שהם רוצים לסגור את הדלת לחלוטין. אבל מה לעשות שישנם מקרים, אפילו אנושיים שמחייבים, מקרים כאלה ואחרים שמחייבים לבדוק משפחה כזו או משפחה אחרת או מקרה כזה או מקרה אחר. יש פה אפילו ממש 90 איש שכבר אושרה העלאתם לישראל על ידי שר הפנים הקודם, והדבר הזה לא התממש. ולכן החלטנו לבקש דיון בוועדה כדי לקבל עדכונים מהגורמים הרשמיים קודם כל, ממשרד הפנים, איך הפעילות שלו מתקדמת, ואז לבחון מה הוועדה יכולה לעשות כדי שהתהליך הזה לפחות יצא לפועל. אני לא מדבר על דברים יותר משמעותיים, אלא לפחות שהממשלה, לשם שינוי, תעמוד מאחורי ההחלטות שלה, ההבטחות שלה, ותממש אותן. 

עד כאן.

<היו"ר דוד צור:>
תודה. 

רכזת הוועדה, אולי נשמע ממך קצת על פעילות הוועדה, מה המדיניות, ואחרי זה נשמע גם את מטה המאבק ואנשים אחרים. 

<דנה קלדרון:>
אוקיי. אז כפי הידוע, שר הפנים מינה ועדה לכל הנושא של עליית בני הפלשמורה לארץ. הוועדה מונתה ביולי. אנחנו התכנסנו לראשונה ב-3 לספטמבר. הוועדה במשך החודשים הראשונים למדה את כל הנושא של - - -

<היו"ר דוד צור:>
תאמרי לנו מה מנדט הוועדה. 

<דנה קלדרון:>
הוועדה, לפי כתב המינוי, רוצה להעלות את כל מי שבזמנו וכל הרשימות שהיו ונעשו.

<היו"ר דוד צור:>
זה המנדט של הוועדה?

<דנה קלדרון:>
המנדט הוא לבדוק את כל מי שצריך להעלות לארץ על פי - - -

<היו"ר דוד צור:>
את הזכאות שלהם.

<דנה קלדרון:>
את הזכאות על פי הקריטריונים. על פי המנדט שנקבע.

<דסי צנגן:>
אני יכולה להוסיף משהו?

<היו"ר דוד צור:>
רק תגידי מי את.

<דסי צנגן:>
אני דסי צנגן. אני עורכת דין ברשות האוכלוסין וההגירה, ואני כן רוצה לציין שהמנדט, כפי שנוסח, של הוועדה, הוא מוגבל. הוא מוגבל בעיקרו לבני משפחה מסוימים של כאלה שעלו מאתיופיה, נכנסו מאתיופיה, בהתאם להחלטת הממשלה מ-2010. זה - - -

<היו"ר דוד צור:>
והם מדרגה ראשונה או - - -?

<דסי צנגן:>
בדיוק. 

<היו"ר דוד צור:>
דרגה ראשונה.

<דסי צנגן:>
קרובי משפחה מדרגה ראשונה. מקרים הומניטריים ברובם או בני - - -

<היו"ר דוד צור:>
זאת אומרת שאם יגיעו קרובי משפחה מדרגה ראשונה של כאלה שעלו בשנות ה-, לא יודע, במבצע משה או שלמה – לא, הם לא זכאים.

<דסי צנגן:>
על פניו, כתב - - -

<היו"ר דוד צור:>
על פניו, הוועדה לא יכולה לטפל בהם.

<דסי צנגן:>
כתב המינוי הוגבל לזה.
עכשיו, ימשיכו לדבר. בפועל, הוגשו הרבה יותר בקשות מעבר לכתב המנדט המוגבל. יציינו פה עוד מעט מספרים שמחייבים היערכות אחרת.

<היו"ר דוד צור:>
אוקיי, את יכולה להמשיך.

<דנה קלדרון:>
אז אנחנו יצאנו בפרסום בינואר לפי המנדט, מי יכול להגיש את הבקשות. עשינו פרסום בתקשורת, פרסום בעיתונות, בלשכות רשות האוכלוסין וההגירה. הגיעו למעלה מ-4,500 פניות בנושא. הקמנו איזושהי מערכת. הקלדנו את כל הפניות. נכון להיום, 3,150 מבקשים, פונים, קיבלו תשובת ביניים שהמכתב שלהם התקבל ושזה בטיפול שלנו. כרגע, שלב ב' זה לשבת על כל אותן בקשות, לראות לפי המנדט, לפי מה שצריך, מי עומד בקריטריונים ומי לא, ואנחנו כרגע בשלב הזה.

אתמול התכנסה הוועדה, מספר 15 בנושא, ועכשיו אנחנו בעצם עם הפנים לשלב ב', לראות מה עושים עם - - -

<נחמן שי:>
אחד אושר כבר?
<דנה קלדרון:>
בבקשה?

<נחמן שי:>
מקרה אחד אושר כבר?

<דנה קלדרון:>
לא. אושרו 25 משפחות במסגרת הביקור שהיה באתיופיה של הוועדה. הן אושרו - - -

<נחמן שי:>
לא, לא. את אומרת שקיבלתם 4,500. מזה ל-3,000 עניתם שבקשתם התקבלה, - -

<דנה קלדרון:>
נכון בהחלט.

<נחמן שי:>
- - וזה יפה. אחר כך התחלתם כבר לדון לגופו של עניין?

<דנה קלדרון:>
זה השלב שזה קרה. החל - - -

<נחמן שי:>
אז אתמול התחלתם.

<דנה קלדרון:>
התחלנו. כרגע 425 פניות - - -

<נחמן שי:>
איזה עולם קטן. אדוני היושב ראש, אני אומר לך, יש דברים שהם כל כך מעניינים – בדיוק אתמול. 

<אברהם נגוסה:>
שנה זה הוועדה.

<נחמן שי:>
כן. לא, זה שמח.

<דנה קלדרון:>
425 מקרים אתמול, - -

<היו"ר דוד צור:>
נדונו?

<דנה קלדרון:>
- - עד אתמול, כן, החליטו.

<היו"ר דוד צור:>
מה לגבי ה-25 שאושרו, את אומרת, בביקור באתיופיה?

<דנה קלדרון:>
הן אושרו. הן הועברו להחלטת שר הפנים. אני חושבת שזה - - -

<קריאה:>
רק בגלל הביקור שם?

<נחמן שי:>
מה זה? איזה ביקור?

<יהודה שרף:>
- - - לקחתי את הוועדה להכיר להם את השטח.

<נחמן שי:>
הוועדה נסעה לאתיופיה. יופי. זה חשוב. זה חשוב, שיהיו באתיופיה.

<היו"ר דוד צור:>
אני לא מצליח להבין מה שאת אומרת: 25 אושרו?

<דנה קלדרון:>
לא במסגרת הוועדה, הפניות.

<היו"ר דוד צור:>
זאת אומרת, עשו bay pass. הגיעו לשם - - -

<דנה קלדרון:>
כן, הם העבירו פנייה. נכון. הם העבירו - - -

<היו"ר דוד צור:>
במסגרת איזה ביקור זה היה?

<דנה קלדרון:>
במסגרת הוועדה שנסעה לאתיופיה.

<היו"ר דוד צור:>
אוקיי, הבנתי. אז זה חלק מעבודת הוועדה.

<דנה קלדרון:>
בהחלט.

<היו"ר דוד צור:>
זו בדיוק השאלה הבאה שרציתי לשאול - - -

<אברהם נגוסה:>
זה לא בדיוק, אדוני.

<מזל כהן:>
בין היתר. סליחה, שמי מזל כהן. אני - - -

<אברהם נגוסה:>
זה לא בדיוק.
<היו"ר דוד צור:>
אני אתן לכם לדבר. אני מבקש.
כן.

<מזל כהן:>
טוב, אני נשלחתי - - -

<היו"ר דוד צור:>
מי גברתי?

<מזל כהן:>
מזל כהן. אני ממונה על אשרות לזרים במטה הרשות. אני באתי למלא את מקומו של יושב ראש הוועדה. אני אומרת במפורש שאני לא מטפלת בוועדה.

<נחמן שי:>
למה הוא לא בא?

<מזל כהן:>
הוא לא הגיע מסיבות אישיות. סיבות אישיות. אני נקראתי לבוא לכאן ברגע האחרון.

זה נכון שהוגשו עד היום 4,500 בקשות שמתייחסות בערך ל-15 אלף מוזמנים. למעשה, הוועדה, כתב המינוי של הוועדה הוא נוסח באופן מאוד מוגבל, כפי שאמרו כאן, לבני משפחה ממדרגה ראשונה, לאלה שעלו ארצה ב-2010. מסתבר שבעקבות הפרסום גם אחרים הגישו בקשות. 

<היו"ר דוד צור:>
הגיוני.

<מזל כהן:>
התופעה הזו, גודל התופעה הוא כזה גדול שהרגשנו שיש צורך בהיערכות חדשה. היערכות חדשה דורשת כוח אדם. עד היום, מי שטיפל בכל הנושא הזה זה עובדי - - -
<היו"ר דוד צור:>
וגם שינוי מנדט הוועדה.

<מזל כהן:>
ודאי.

<היו"ר דוד צור:>
אוקיי.

<מזל כהן:>
ייתכן שצריך. ייתכן שצריך.

<דסי צנגן:>
אבל זה תלוי בשר ובממשלה - - -

<מזל כהן:>
נכון, זה תלוי.

עד היום, מי שטיפל בנושא הזה, זה היו העובדים הרגילים שלנו. לא קיבלנו שום תוספת כוח אדם. היום הוגשה בקשה למשרד האוצר לתוספת כוח אדם, ואנחנו - - -

<נחמן שי:>
אני רוצה רק להבין, הגברת מזל כהן.
<מזל כהן:>
בבקשה.

<נחמן שי:>
את מדברת על כך שאלה שעלו ב-2010 זה הגל האחרון, אני מניח. האם אין גורם שבודק את כל ההיסטוריה? כלומר, אם יש מישהו שמתייחס ל-2008 או ל-2007, זה סגור יותר? אי אפשר להעלות את זה יותר?

<היו"ר דוד צור:>
אז זה מה שהן אמרו. מה שהן אמרו קודם. ואחת ההמלצות תהיה, מן הסתם, לשנות גם את מנדט הוועדה ולבחון את כל אותם מקרים. כי כרגע ממילא הם עושים את זה, רק זה מעמיס עליהם, ואז יכול להיות שצריך לשנות את הרכב הוועדה.

<דסי צנגן:>
נכון.

<היו"ר דוד צור:>
אוקיי, אני הבנתי את העניין. אני שואל, רק ממש תהיו תכליתיים וקצרים כי אני רוצה לשמוע את כולם: פרוצדורלית, איך בעצם הוועדה בוחנת כל מקרה כזה? היא מדברת פה עם קרובי המשפחה שלו - - -

<מזל כהן:>
ודאי, גם זה תהליך - - -

<היו"ר דוד צור:>
מה יש היום באתיופיה? כי אני מבין, מדברים על שגרירות, יש היום אנשי הסוכנות היהודית; תיכף נדבר עם - - -. תזכיר לי את השם.

<יהודה שרף:>
קוראים לי יהודה.

<היו"ר דוד צור:>
יהודה. אוקיי. בשבילי כל הסוכנות היהודית זה - - -

<מזל כהן:>
זה נכון. זה חלק מהבעיה. חלק מהבעיה שהעבודה היא מאוד סיזיפית. צריך לערוך ראיונות לבני המשפחה, פה, בארץ, שמבקשים את אותם אנשים, את איחוד המשפחות, ויש צורך - - -

<אורי פרדמיק:>
הראיונות נערכו עשרות פעמים כבר. זה לא - - -

<היו"ר דוד צור:>
רגע, אדוני.

<אורי פרדמיק:>
אין צורך לחדש את זה באמת.

<היו"ר דוד צור:>
אנחנו נשמע את עצותיך הנבונות אחרי זה. אל תתפרץ.
כן.

<מזל כהן:>
וכן, עריכת ראיונות לאנשים עצמם שמבקשים. כך למעשה עובדים עם כל - - -

<היו"ר דוד צור:>
הוועדה ערוכה לזה? לשמוע שם?

<מזל כהן:>
בוודאי. הסוכנות היהודית מסייעת לנו. יש שם שליחים שלה. יש לנו שליחים של הסוכנות היהודית שעושים חלק מהעבודה. חלק מהעובדים, העובדים שלנו בזמנו נשלחו לשם. זה חלק מהבעיה, כי צריכים כוח אדם לערוך את כל הראיונות האלה, דוברי אמהרית, וזה לא פשוט.    

<היו"ר דוד צור:>
הגשתם בקשה לשר הפנים בעניין הזה?

<מזל כהן:>
כן. הגשנו בקשה למשרד האוצר.
<היו"ר דוד צור:>
ומה הייתה תגובתם? 

<מזל כהן:>
בינתיים, - -

<היו"ר דוד צור:>
אין תגובה.

<מזל כהן:>
- - לדעתי – אין לי מושג.
<היו"ר דוד צור:>
מטפלים במע"מ אפס עכשיו.

הצטרף אלינו חבר הכנסת דב חנין. תודה.

טוב, אני רוצה לשמוע רגע את הסוכנות היהודית ואחרי זה לשמוע את מטה המאבק. מר יהודה רשף, בבקשה.

<יהודה שרף:>
אני יכול לספר רק עובדות על מה שנעשה בשטח: כיום יש לנו שליח אחד, שהתפקיד של השליח הזה לטפל בזכאי חוק השבות. אנחנו ערוכים להביא, כאשר יוחלט להביא, מסה של אנשים מעבר לחוק השבות. אבל אני אשתף את אדוני ואת חברי הוועדה הנכבדים במה שקורה בשטח: בשטח ישנם אנשים שחלקם לא אושרו לעלייה, חלקם אולי לא נבדקו. אושרו לעלייה כאלה שהם שמונה דורות אחורה מזרע ישראל לאימותיהם. אלה אושרו לעלייה.
<היו"ר דוד צור:>
וזה מתי? אתה מדבר במבצעים קודמים או?

<יהודה שרף:>
נכון להיום. עד היום. אלה האנשים שאושרו כרגע לעלייה, על פי המנדט של משרד הפנים. אם אני טועה - - -
<דסי צנגן:>
בהתאם להחלטות ממשלה - - -

<יהודה שרף:>
אני - - - לעובדות. ודאי. ודאי. ודאי. זה מה שממשלת ישראל החליטה.

מה שקורה בשטח - - -

<דב חנין:>
 מה קורה עם כאלה שבני המשפחות שלהם בארץ?
<יהודה שרף:>
ברשותך, חבר הכנסת דב חנין. אני רק מספר עובדות. זה תפקיד - - -

<היו"ר דוד צור:>
אנחנו דיברנו על זה - - -

<דב חנין:>
אני מנסה להבין.

<היו"ר דוד צור:>
דיברנו על זה בהתחלה. 

<יהודה שרף:>
התפקיד - - - זה לטפל בהם שם כדי להביא אותם לכאן, ובעזרת משרד העלייה והקליטה לקלוט אותם בקליטה הראשונית.
מה שקורה בשטח היום: יש משפחות - - -

<חביב קצב:>
סליחה, לאלה - - -

<דוריס קריאף:>
לאלה - - -

<יהודה שרף:>
לאלה שיש זכאות. כן. אמרתי.

<דוריס קריאף:>
לא טעמים הומניטריים.

<יהודה שרף:>
אמרתי. רק לאלה שהם זכאים.

מה שקורה היום בשטח: ישנם אנשים שהם קרואים. כלומר, הם אחים לאותו אב, לא מאותה אם. גדלו ביחד, למדו ביחד, היו באותו כפר. זה שֵמֵהָאֵם, שהיא מזרע ישראל, נמצאים כאן. האחים שלהם, שהאם לא מזרע ישראל, נשארו שם.

יש טרגדיות. אני בא ואומר בלי בושה. אני אמרתי את הדברים האלה תמיד. אני ממלא הנחיות. אני מתריע ואומר: כשהוועדה הייתה איתי, הם ראו - - -
<היו"ר דוד צור:>
עכשיו? בביקור האחרון?

<יהודה שרף:>
בביקור האחרון בדצמבר. הם ראו בעיניים שלהם, נפגשו וראו את האנשים. ולכן גם אחד הדברים שהם מדברים זה לבדוק את הרשימות – מה, מי, איך וכדומה.
יש עולים שעלו, אוקיי? לא במסגרת החלטת הממשלה. הם עלו – זה נקרא הומניטרי. אני לא זוכר את הטרמינולוגיה המקצועית. שייתקנו אותי אנשי משרד - - -
<דוריס קריאף:>
מטעמים הומניטריים.

<יהודה שרף:>
מטעמים הומניטריים.
האנשים האלה לא זוכים לטיפול, אוקיי? לא זוכים לטיפול של משרד העלייה והקליטה מפני שמשרד העלייה והקליטה לא יכול לטפל בהם. הם לא עולים חדשים, הם בקריטריונים אחרים. וזו אחת הסיבות שהוחלט להקפיא כרגע את האנשים שעולים בזכאות הומניטרית, כי האנשים האלה נופלים - - -
<היו"ר דוד צור:>
הם לא עולים מתוקף חוק השבות?

<יהודה שרף:>
הם לא. לא. אף אחד. הם לא יהודים. על פי ההלכה - - -

<קריאה:>
לא, לא.

<דסי צנגן:>
- - - החלטת ממשלה גם - - -

<דוריס קריאף:>
גם לא החלטה בממשלה.

<יהודה שרף:>
הם עולים מתוקף החלטת ממשלה. הם לא עולים - - -. מי שאני מעלה אותם כרגע, עכשיו, זה אנשים שעולים מתוקף חוק השבות. יש עדיין באתיופיה יהודים או זכאי עלייה שעולים במסגרת חוק השבות: בטיגראיי וגם בגונדר. 

<נחמן שי:>
איך אתה מעלה? אתה אומר שכבר לא עולים יותר.
<יהודה שרף:>
לא, לא. חבר הכנסת נחמן שי - - 
<דסי צנגן:>
חוק השבות.

<היו"ר דוד צור:>
חוק השבות – עולים כמו בכל מקום בעולם.

<יהודה שרף:>
- - אנחנו בחודש אוגוסט נעלה מעל 70 אנשים. לפני חודשיים העלינו 50 אנשים. אנחנו מעלים כרגע אנשים שהם במסגרת זכאי חוק השבות, לא במסגרת מה - - -

<פנינה תמנו-שטה:>
טעמים הומניטריים.

<יהודה שרף:>
כן.

<היו"ר דוד צור:>
אוקיי, מר יהודה שרף.

טוב, כמובן הצטרפה אלינו חברת הכנסת פנינה תמנו-שטה המוכרת לכולנו.

<פנינה תמנו-שטה:>
בוקר טוב.

<היו"ר דוד צור:>
בוקר טוב.

אני ארצה לשמוע בבקשה את הוועד, את מטה המאבק. רק אני לא אוכל לשמוע את כל מטה המאבק, אני צריך לשמוע לפחות שניים, נאמר. אוקיי? אז תחליטו ביניכם מי מדבר, את הקולות האותנטיים ביותר. כן, נתחיל. יש לי יחס מיוחד אלייך כי ליווית אותי לוועדה. מה שמך, עוד פעם?

<חן אסממאו:>
חן.

<היו"ר דוד צור:>
חן.

<חן אסממאו:>
חן אסממאו.

<היו"ר דוד צור:>
כן, הגברת חן אסממאו.

<חן אסממאו:>
כן. מה שרציתי להגיד: גם לי יש משפחה באתיופיה. אמנם, איך אני אסביר את זה? אני לא יודעת אם חוק השבות חל עליה, כי בשנת 2003 זה השתנה, אבל - - -

<היו"ר דוד צור:>
חוק השבות חל על מי שבעצם הוא יהודי, שיכול לעלות לכל מקום בעולם, לא משנה הזמן.

<יהודה שרף:>
לא. הסב יהודי. תבדוק את זה, אדוני היושב ראש.

<חן אסממאו:>
נכון, אבל זה שונה אצלה כי - - -

<פנינה תמנו-שטה:>
הגברת חן אסממאו, אל תנסי להיכנס לחוק. תספרי פשוט את הסיפור שלך. אל תנסי להסתבך עם החוק.

<היו"ר דוד צור:>
מה זה קשור ל-2003 אבל?
<קריאה:>
חוק השבות - - -

<דב חנין:>
אפילו אנחנו לא מבינים את החוק.

<היו"ר דוד צור:>
חוק השבות – איך חל? על איזו שנה?

<דב חנין:>
אפילו אנחנו כבר לא מבינים את החוק. אז בואי תספרי פשוט מה - - -

<פנינה תמנו-שטה:>
כן, מה הסיפור שלך. משפחה זה משפחה, וזה לא משנה איזה חוק חל עליה.

<היו"ר דוד צור:>
ספרי את המקרה שלך ואנחנו - - -

<חן אסממאו:>
טוב. יש לי סבתא באתיופיה שיש איתה שלושה ילדים. כאילו הם היו ארבעה, אחד מהם נפטר מתאונה, והשאיר אחריו גם שני ילדים קטנים. עוד מלפני 15 שנה, כבר 15 שנה שאנחנו ממש נלחמים עליה פה. גם הפניות למשרד הפנים, לסוכנות היהודית – כולם, כולם מכירים את השם שלה, אבל אף אחד כאילו לא באמת מתעסק עם זה. כאילו, זה יותר בעייתי. וזהו. היא כבר - - -

<היו"ר דוד צור:>
מה התשובות שאת מקבלת? למה לא?

<חן אסממאו:>
כי היא פלשמורה, כי זה. כל מיני דברים, שהם כאילו אפילו לא תואמים. זה לא נראה לי גם בסדר שסבתא שלי שם, שהמשפחה שלנו פה, אימא שלי פה, אימא שלה שם. 

<היו"ר דוד צור:>
כמה נפשות אתם פה?

<חן אסממאו:>
זה כולל אחים?

<היו"ר דוד צור:>
כן.

<חן אסממאו:>
של אימא? שש. אחים של אימא – שישה.

<אברהם נגוסה:>
והבנים.

<היו"ר דוד צור:>
וכמה אחים יש לך?

<חן אסממאו:>
לי – ארבעה.

<היו"ר דוד צור:>
ארבעה.

<אברהם נגוסה:>
והבנים, הבנים של האימא.

<פנינה תמנו-שטה:>
 רגע, אחים של אימא, שישה אחים של אימא, שהיא לא אימא שלהם גם?
<חן אסממאו:>
היא אימא שלהם.

<יהודה שרף:>
שבעה.

<פנינה תמנו-שטה:>
אז שבעה ילדים - -

<היו"ר דוד צור:>
פה.

<אברהם נגוסה:>
בארץ.

<פנינה תמנו-שטה:>
- - נמצאים פה - - -

<היו"ר דוד צור:>
ואימא שלהם שם.

<קריאה:>
ואימא שלהם שם.

<פנינה תמנו-שטה:>
והאימא, כן. אני מנסה להבין. אז באיזה תוקף הם עלו?

<אברהם נגוסה:>
והנכדים – אין סוף.

<חן אסממאו:>
זהו, זה מה שאני - - -
<נחמן שי:>
כי הם עלו לארץ.

<פנינה תמנו-שטה:>
מאיזה תוקף הם עלו אם הם אותה לא מוכנים להביא? שזו סוגיה - - -

<חן אסממאו:>
זו הבעיה. גם כשפתחנו - - - אמרנו לפחות שיעלו רק מדרגה ראשונה, גם אם זה בני פלשמורה, שזה לא - - -, למרות שמפרידים את זה.

<אברהם נגוסה:>
אני רוצה להסביר את העניין.

<היו"ר דוד צור:>
תיכף נשמע קצת.
מר אברהם נגוסה, כן.

<אברהם נגוסה:>
כן. כשאני שומע כל מיני דברים, גם ממשרד הפנים, זה מקומם כי מסיטים את הנושא לכיוון אחר לגמרי במקום להתמקד באמת העניין. ב-2003 ממשלת ישראל קיבלה החלטה להעלות את אחינו שנשארו באדיס-אבבה ובגונדר על סמך רשימות שנעשו על ידי ראש מינהל האוכלוסין לשעבר, מר דוד אפרתי. הרשימות האלו, אלה הרשימות.

בנוסף, ב-2010 הממשלה קיבלה החלטה גם להסתמך על הרשימה של כ-8,000 נפש שהיו בגונדר - - -

<היו"ר דוד צור:>
כמה עלו מהרשימות האלה?

<אברהם נגוסה:>
עכשיו, מהרשימות האלה, מ-2003, מעל 90% עלו. 

<היו"ר דוד צור:>
עלו. יפה.

<אברהם נגוסה:>
פחות מ-10% נדחו באדיס-אבבה ובגונדר - - -

<היו"ר דוד צור:>
שלא נמצאו מתאימים?

<אברהם נגוסה:>
בגלל שהדרישה, המדיניות היא מדיניות איפה ואיפה, היא מדיניות אפלייתית, בניגוד למדינות האחרות - - -

<היו"ר דוד צור:>
הסבתא של הגברת חן אסממאו, למשל, נופלת ב-10% האלה?

<יהודה שרף:>
כן.

<אברהם נגוסה:>
כן, היא נמצאת ברשימה.

ואז מה שאני רוצה להסביר פה: במדינות אחרות, הם לא דורשים לפי ההלכה. באתיופיה עולים לפי ההלכה היהודית. זה צריך להיות יהודים בצד אימותיהם לכל הדורות. אמר קודם - - -
<דסי צנגן:>
מעבר לחוק השבות. מי שעומד בחוק השבות - - -

<קריאה:>
לא, אתם המצאתם חוק חדש. יכולתם להעלות לפי חוק השבות.

<אברהם נגוסה:>
לא, לא, רגע, רגע, רגע. אתם קובעים מי יהיה זכאי ומי לא. אתם עשיתם את זה.

ולכן, מה שאני אומר פה, מה שאנחנו דורשים: כשההורים עולים לפה - - -

<היו"ר דוד צור:>
כמה סך הכול יש? כמה זה ה-10% האלה? 800? 800 עד 1,000?

<אברהם נגוסה:>
כ-5,000 נפש. 5,000 נפש.
<היו"ר דוד צור:>
איך? אמרת 8,000.

<קריאה:>
הם גדלו.

<אברהם נגוסה:>
לא, אני אומר: 8,000 זה היה ב-2010. אבל נשארו, נדחו גם מהרשימה של 2003, מההחלטה של 2003, - -
<היו"ר דוד צור:>
וכמה היו ברשימות של 2003?

<אברהם נגוסה:>
- - 3,000. ומ-8,000 נשארו 2,000. 

<היו"ר דוד צור:>
אז יש איזה 5,000 איש.

<אברהם נגוסה:>
זה 5,000 נפש.

עכשיו, למה הם נדחו? בגלל שהם לא עמדו בקריטריון של החלטת הממשלה שאומרת להעלות רק יהודי בצד האימא שלו. זו מדיניות האיפה ואיפה.

ולכן אני אומר - - -

<פנינה תמנו-שטה:>
אני רוצה לשאול אותך שאלה: האם יש כאלה שעל פי דרישת המאבק והמטה – כמה אתה מעריך את זה, אפילו באחוזים, כי יש כאלה – שאינם יהודים גמורים ואתם רוצים שיעלו?

<אברהם נגוסה:>
תראי, כמיטב ידיעתנו, עד היום לא נמצא אפילו אחד שלא שייך לקהילה. כולם שייכים לקהילה. אלה שנדחו, שהם יהודים בצד האבא שלהם או שיש להם שלושה סבים יהודים. רק צד האימא לא יהודייה. ולכן - - -

<פנינה תמנו-שטה:>
אתה אומר, אתה לא מכיר מקרה של מישהו שאין לו קשר, אין לו, שהוא לא, לחלוטין מנותק או שהוא לא - - -

<אברהם נגוסה:>
אולי מישהו בנישואי תערובת.

<היו"ר דוד צור:>
 אבל לדעתי הוא לא בהכרח הכתובת. תיכף נשמע את משרד הפנים. אני אתן לך תיכף.

<אברהם נגוסה:>
בשביל זה אין לנו התנגדות לבדוק. אין לנו התנגדות לבדוק. ולכן מתוך האנשים האלה, את האנשים האלה שנשארו, על פי המדיניות האכזרית, האפלייתית, הזו, 80% מהם יש להם הורים, בנים ובנות, ואחים ואחיות, פה, בישראל. 
<היו"ר דוד צור:>
דרגה מקרבה ראשונה.

<אברהם נגוסה:>
ובישראל. פה, לדוגמה: חמישה ילדים נמצאים פה, בארץ. האבא והאימא נשארו בגונדר, המתינו הרבה שנים. האימא נפטרה לפני שבועיים; האבא זקן, עיוור, נשאר בגונדר לבד. חמישה ילדים, הם נמצאים פה.

<פנינה תמנו-שטה:>
ואיפה האבא?

<אברהם נגוסה:>
האבא בגונדר מחכה, הוא נמצא ברשימה.

<פנינה תמנו-שטה:>
עם כמה ילדים הוא שם?

<היו"ר דוד צור:>
כלום.

<אברהם נגוסה:>
עם בת אחת, כמיטב ידיעתי.

<פנינה תמנו-שטה:>
לא, זה פשוט לא יאומן.

<אברהם נגוסה:>
אז מה שחשוב פה: העניין של ועדת החריגים, זו ועדה למראית עין. פשוט כדי שהממשלה יכולה להסתתר מאחורי הוועדה הזו. כדי להגיד: הנה, הקמנו ועדה. הוועדה הוקמה לפני שנה, לא אישרה אפילו מקרה אחד. לא תספרו לנו סיפורים.

והדבר השני: פה, 90 משפחות שאושרו על ידי שר הפנים הקודם, כ-100 נפש – סליחה, כ-100 נפש, כ-30 משפחות – אושרו על ידי שר הפנים הקודם - - -

<יהודה שרף:>
97 נפשות.

<אברהם נגוסה:>
97 נפשות. תודה. 

ומשרד העלייה והקליטה ומשרד הפנים התחברו יחד כדי למנוע את עלייתם. משרד העלייה והקליטה לא מוכן לתת סל קליטה פה.

הגברת מזל כהן, את הוצאת מכתב, הוראה, יש לי את המכתב, לא להעלות אותם, כי משרד העלייה והקליטה מתנגד לתת סל קליטה. עובדה ששלוש משפחות עלו ולא מקבלות סל קליטה. 

<פנינה תמנו-שטה:>
ומשפחת - - -?

<אברהם נגוסה:>
כן, משפחת - - -, שנמצאים - - -
<פנינה תמנו-שטה:>
מדובר על משפחה שהגיעה בעצם עד הכנסת.

<אברהם נגוסה:>
אז זה עובדות, זה עובדות, אדוני היושב ראש, שאני מתאר פה. שמספרים לנו שאין כוח אדם, זה פשוט – אני לא יודע איך להסביר את זה.

<היו"ר דוד צור:>
לא, לא, זה לא טיעון. אפילו במוקד 100 של המשטרה זה לא תופס, הטיעון הזה. 
<אברהם נגוסה:>
זה פשוט לא יאומן. והאנשים האלה נמצאים.

<היו"ר דוד צור:>
לסיום, לסיום.

<אברהם נגוסה:>
לסיום, מה שאנחנו מבקשים, פשוט מאוד: אנחנו לא באים עם רשימה חדשה. הרשימות נמצאות במשרד הפנים, במשרד העלייה והקליטה, במשרד ראש הממשלה, בסוכנות היהודית – כל הגורמים יש להם. מתוך הרשימה הזו, כל האנשים שנדחו צריך להעלות אותם על בסיס שייכותם לקהילה, אם גם הם לא יהודים מצד האימא שלהם. וצריך להעלות את כולם כדי לאחד את המשפחות.

טוענים פה, לא חוק השבות ודברים כאלה. מי החליט, מי הוציא אותם מחוק השבות? האם הם פחות יהודים מהסובוטניקים? 

<דסי צנגן:>
- - - לא נכנסים - - -

<מזל כהן:>
גם הסובוטניקים לא נכנסים - - -

<אברהם נגוסה:>
האם הם פחות יהודים מאנוסי ספרד?

<דסי צנגן:>
לא - - - לפי חוק השבות.

<מזל כהן:>
גם אנוסי ספרד לא נכנסים.

<אברהם נגוסה:>
תראו, אל תספרו לי סיפורים. אל תספרו לי סיפורים. אתם החלטתם להוציא אותם מחוק השבות. האנשים האלה צריכים לעלות למדינת ישראל. מקומם פה. יש להם משפחות. מדינת ישראל, ממשלות ישראל, יפסיקו להסתתר בשם ועדה, שהוועדה אין לה מנדט אפילו להעלות בן אדם אחד.

<היו"ר דוד צור:>
אוקיי, תודה רבה. תודה, מר אברהם נגוסה.

אני דווקא רציתי לשמוע את החייל, הצנחן. מה הביאך הלום ביום כזה? קודם כל, איפה אתה משרת? באיזה גדוד?

<ארגאווי טספה:>
בפלס"ר.

<היו"ר דוד צור:>
פלס"ר.

<ארגאווי טספה:>
כן.

<היו"ר דוד צור:>
יפה. בחטיבה 35 אני רואה. יפה.
<ארגאווי טספה:>
כן.

<פנינה תמנו-שטה:>
לא הוקפצתם היום?

<ארגאווי טספה:>
הקפיצו, אבל זה נראה לי פה - - -

<היו"ר דוד צור:>
חשוב.

<ארגאווי טספה:>
המפקד שלי החליט שזה מקרה יותר חריג ממה שיש שם.

טוב, לי קוראים ארגאווי טספה, נולדתי באתיופיה. עליתי ב-2004 עם חמישה אחים ואימא שלי. אבא שלי נפטר באתיופיה. בזמן שאבא שלי היה חולה אחותי הייתה צריכה להתחתן, עוד היינו בכפר. עכשיו כשאתה גר בכפר יש מין נוהל כזה: כמו שיש פה, לדוגמה, חרדים שמתחתנים בגיל 18, אצלם, יש שם את הנוהל הזה, גם כשזה פחות מ-18, בגיל 16, 15, צריכה להתחתן. יש לי אחות - - - התחתנה ועלתה לארץ. ב-1994 היא עלתה לפה, לארץ. נשואה מגיל 16. אז לא הייתה ברירה, לא היה כזה יהודי שיתחתן איתה, כי כל היהודים כבר עלו לארץ. אבא שלי כבר זקן גם. גם אם היה חולה ולחפש לה בעל יהודי כמו שנהוג שם. אני לא יודע אם זה תופס פה, היהודים שיש שם.

אבא שלי נפטר. היינו צריכים לעזוב ב-2004. עכשיו, אחותי הייתה צריכה להתגרש מבעלה כדי שהיא תעלה לארץ. אמרו: היא צריכה להתגרש ממנו כדי שהיא תוכל לבוא לפה. היה לה בן אחד. לא הייתה ברירה – התגרשה מבעלה. עכשיו, היינו צריכים להביא לו גם את כל הרכוש שהיה לו. הבאנו לו. היינו צריכים - - -

<דב חנין:>
זה פשוט לא יאומן, מה שאתה מספר. זה פשוט מזעזע אותי.

<ארגאווי טספה:>
כן.

היינו צריכים לעלות ביום ראשון - - -

<דב חנין:>
רגע, מה ההסבר? פשוט הוא צריך להסביר את זה.

<היו"ר דוד צור:>
כי הוא לא יהודי.

<דב חנין:>
רגע, בגלל זה? אבל לה מאפשרים להגיע. אז מה זה? מחייבים אותה להתגרש? איזה מן דבר זה? זה פשוט מזעזע.

<אברהם נגוסה:>
ביהודי אתיופיה הכול אפשרי כי אנחנו סוג - - -

<היו"ר דוד צור:>
מר אברהם נגוסה, הוא מדבר כל כך יפה, תן לו - - -. למה שלא נשמע אותו?

<ארגאווי טספה:>
היינו צריכים לעלות ביום ראשון מגונדר לאדיס-אבבה. שזה משם, היינו צריכים לבוא לפה. דחו את זה ליום שלישי. ביום שני אמרו שאחותי לא עולה. זה היה יום שני בערב. אחרי זה, ביום שלישי עלינו לאוטובוס. את הבכי שהיה לה וגם את הבכי של אימא. תחשוב שאימא גידלה את הילדים שלה לבד בלי האבא שנפטר, והדבר היחיד שהבטיחה לו זה גם שהיא תשמור את כולם ביחד. ומגיע מקרה כזה שמנצלים את אחותי, משאירים אותה לבד שם, ואין לה שם אף אחד. אני בכיתי באותו - - -

<פנינה תמנו-שטה:>
והיא כבר התגרשה.

<ארגאווי טספה:>
היא התגרשה באותו זמן. היא התגרשה.

אחרי זה באנו לפה, אמרו שהיא תבוא בעוד חודש-חודשיים. בחודש-חודשיים האלה, כמו שיש את ועדת הערר הזו שהקימו השנה, כל פעם ממציאים איזה תירוץ כדי "לסבן" אותנו או למרוח אותנו.

<היו"ר דוד צור:>
אז היא נשארה שם? עשר שנים כבר שם?

<ארגאווי טספה:>
    עשר שנים היא ממתינה שם.

עכשיו, ב-2012, שר הפנים הקודם הביא לה אישור לעלות לארץ - - -

<היו"ר דוד צור:>
היא בתוך ה-97?

<אברהם נגוסה:>
נכון.

<ארגאווי טספה:>
בתוך ה-97, אחרי שעברה ועדה משל עצמה - - - שהוא אישר לה אחרי ועדה מעמיקה לתוך העומק, שבדקו, אישרו לה את זה. אחרי זה, ב-2010, היא הייתה צריכה לעלות לארץ.   
<היו"ר דוד צור:>
הגברת מזל כהן, מה אומרים למקרה כזה? היא בתוך הרשימה, אישר את זה שר הפנים הקודם. אין פה איזה מה שנקרא רציפות שלטונית? אפילו בכנסת יש מה שנקרא פטור מחובת הנחה או - -

<לאה קריכלי:>
דין רציפות.

<היו"ר דוד צור:>
- - דין רציפות של חקיקה.

<מזל כהן:>
אתה היית אצלי פעם?

<ארגאווי טספה:>
- - - אבל לא הצלחתי להגיע אלייך.

<מזל כהן:>
כן?

<ארגאווי טספה:>
כן.

<היו"ר דוד צור:>
אבל הוא מדבר על מר עמוס ארבל, - -

<מזל כהן:>
בסדר.

<היו"ר דוד צור:>
- - הוא שם שמות. זה אנשים. כאילו, מה קורה? מה?

<מזל כהן:>
אני לא אוכל להשיב על מקרים פרטניים אם אני לא אלמד אותם. אני ממש לא יודעת - - -

<פנינה תמנו-שטה:>
אבל זה מקרה פרטני שמשליך על הרבה מאוד מקרים שיש כאלה, זה לא חריג. הלוואי וזה היה חריג. 

<היו"ר דוד צור:>
אבל, הגברת מזל כהן, את יכולה להגיד לי: את ה-97, רק את זה אני כרגע רוצה תשובה. הרי דנתם בזה, לא מקרים פרטיים. 97 נפשות שאושרו על ידי שר הפנים הקודם – אושרו. כנראה עברו איזה תהליך. שר הפנים הקודם, אלי ישי, לא היה מהמקלים בעניין. קיבלו - - -

סליחה?

<מזל כהן:>
הם קיבלו הומניטרי.

<היו"ר דוד צור:>
קיבלו, לא יודע מה: הומניטרי, אוונגליסטים-נוצרים-נאמנים. אוקיי? אבל קיבלו. למה הם לא פה?

<מזל כהן:>
אני אומר לך, מה שקרה, היות והם קיבלו מעמד מכוח הומניטרי ולא מכוח חוק השבות, לא הגיע להם סל קליטה - - -

<היו"ר דוד צור:>
הבנתי. שיגיעו לפה בלי סל קליטה. שקודם כל ייקלטו אצל המשפחות.

<מזל כהן:>
את זה צריך לשאול, צריך לשאול - - -

<קריאה:>
- - -

<היו"ר דוד צור:>
בזה נטפל אחר כך. זה נראה לי הבעיה הכי פשוטה. שקודם יעלו.

<פנינה תמנו-שטה:>
יש פה שאלה: הם לא עלו הומניטרית. אם הם אחים מאותו האבא ומאותה האימא, - -

<אברהם נגוסה:>
האימא פה, האימא פה.

<פנינה תמנו-שטה:>
- - הם לא יכולים לעלות מהחוק, מכוח החוק, ואז האחות תעלה מכוח סעיף הומניטרי. זה הרי לא הגיוני בעליל.

<מזל כהן:>
סליחה, גברתי, אני לא מכירה את המקרה שלו. אני מוכנה - - -
<פנינה תמנו-שטה:>
- - -

<היו"ר דוד צור:>
אני לא מדבר על מקרה, אני מדבר על ה-97. זו החלטה שלכם, של משרד הפנים. משרד העלייה והקליטה לא מעניין אותי כרגע; - - 
<מזל כהן:>
זה כן מעניין כי הם - - -

<היו"ר דוד צור:>
- - שיעלו יחפים, עם מכנסיים קצרים וטריקו. לא מקבלים כלום מהמדינה. הדבר היחיד: שיינחתו פה ויתאחדו עם המשפחות שלהם. אנחנו מתחייבים, תאמיני לי, שמשרד העלייה והקליטה יהיה חייב לתת להם את סל הקליטה. לא ייתן? - - -

<מזל כהן:>
זה לא - - -

<קריאות:>
- - -

<היו"ר דוד צור:>
תסבירי לי, משרד העלייה והקליטה, למה לא.

<פנינה תמנו-שטה:>
פה אני רוצה להתערב. אני רוצה פה באמת להגיד לפני שהיא אפילו עונה.

<היו"ר דוד צור:>
רגע, שנייה. אבל אני רוצה שכשאת עונה, גם לחברת הכנסת פנינה תמנו-שטה וגם לי, תסבירו לי איך יכול להיות שיד שלטונית אחת כמו משרד הפנים מאשרת אותם לעלות, גם ממניעים הומניטריים - - -

<מיכל לוונטל אנדרסון:>
הם לא עולים. 
<חביב קצב:>
הם לא עולים.

<מיכל לוונטל אנדרסון:>
הם לא עולים, הם - - -

<היו"ר דוד צור:>
הבנתי, ממניעים הומניטריים או כל מיני.

<מיכל לוונטל אנדרסון:>
אם יש כמוהם - - -

<היו"ר דוד צור:>
אם הם, ה-97 – וזה אני אומר למטה המאבק עכשיו – אם 97 הנפשות האלה מחליטים שהם לא עולים עד שלא יקבלו סל קליטה, זה כבר סיפור אחר. זו בעיה שלהם.

<קריאה:>
לא, לא, לא הייתה - - -

<שרה אלמו:>
איך אתה רוצה שמשפחה אתיופית - - - היא לא יכולה.

<היו"ר דוד צור:>
אני לא שומע אותך, גם לא הפרוטוקול. אבל אני אומר: קודם כל, בעיניי, יותר חשוב מסל הקליטה הזה שייעלו ארצה. אחרי זה אפשר לטפל, אפשר - - -

<שרה אלמו:>
אבל זה לא נכון להגיד את זה שוב.
<היו"ר דוד צור:>
אבל אני אומר את מה שאני חושב, גברתי. את יכולה להגיד מה שאת רוצה. אם אתם חושבים שבשביל סל הקליטה, שהוא כמה? 10,000? 15,000? 20,000? 30,000 אלף שקל - - -

<פנינה תמנו-שטה:>
אני רוצה להגיד לך מה האמת: האמת לאמיתה היא שגם משרד העלייה והקליטה וגם משרד הפנים לא רוצים אחר כך להתמודד עם התמונות שיהיו בטלוויזיה של אנשים שמגיעים ממדינת עולם שלישי - - -

<היו"ר דוד צור:>
חברת הכנסת פנינה תמנו-שטה, אבל משרד הפנים לא אומר לך: אני נותן להם לעלות.

<פנינה תמנו-שטה:>
שנייה.

ממדינת עולם שלישי. שאין להם קורת גג, אין להם שום אפשרות בלי סל קליטה להסתדר ולהתנהל פה. זו האמת לאמיתה.
<היו"ר דוד צור:>
איך השם של החייל?

<ארגאווי טספה:>
ארגאווי.

<היו"ר דוד צור:>
ארגאווי, מה?

<ארגאווי טספה:>
טספה.

<היו"ר דוד צור:>
מר ארגאווי טספה, אם אחותך עולה עכשיו, כן? אתם קולטים אותה דבר ראשון בבית? עם סל קליטה, בלי סל קליטה?
<ארגאווי טספה:>
עכשיו, אני משרת עכשיו. יש לי אח שהוא שירת ועכשיו הוא חייל משוחרר. עכשיו, אימא שלי לא עובדת, יש לה בעיות בריאותיות וכאלה. עכשיו, אם אני אביא את אחותי, יש לה שני ילדים, איפה נשים אותם, את האמת? עכשיו, זה יכול להיות שאנחנו עלינו, אם זה בחוק הכניסה, ואז לאחותי פתאום - - - אותה שהיא חוק הומניטרי? כי את זה אני לא מצליח להבין. אמרו שהיא תעלה בחוק הכניסה ובסוף זה ישתנה.

<היו"ר דוד צור:>
אני רוצה קודם כל לשמוע את משרד העלייה והקליטה, ואחרי זה נשמע את חברי הכנסת.

כן, משרד העלייה והקליטה.

<מיכל לוונטל אנדרסון:>
מיכל לוונטל, משרד העלייה והקליטה, הלשכה המשפטית.

משרד העלייה והקליטה מוסמך לתת זכויות למי שהוא עולה לפי חוק השבות או לעולים מאתיופיה למי שקיבל מהרשות, מרשות האוכלוסין וההגירה, ממשרד הפנים, אשרת כניסה שהוא מצאצאי זרע ישראל. במילים אחרות: מי שזכאי כעולה הוא רק מי שקיבל מעמד עולה. מי שנכנס מטעמים הומניטריים, שזה יכול להיות מכל ארץ בעולם; יש לנו גם מקרים של חיילים בודדים שמביאים את ההורים שלהם, והם נכנסים מטעמים הומניטריים, והם לא זכאים לסל קליטה.

<פנינה תמנו-שטה:>
בוודאי, אבל הם לא באים מאתיופיה, בואי נסכים על זה?

<מיכל לוונטל אנדרסון:>
אין לזה קשר, סליחה. 

מי שנכנס והוא מקבל - - -

<פנינה תמנו-שטה:>
מה זאת אומרת, אין לזה קשר? תהיו מחוברים למציאות. אנחנו לא יכולים להסתתר מאחורי נהלים וכללים ונוסחים משפטיים. כי אני רוצה להסביר לך משהו: חברה בונה את הנוסחים המשפטיים, את ההסדרים האלה, כדי שההתנהלות תהיה בריאה וטובה יותר. עכשיו, לבוא ולהגיד שאת לא יכולה לומר שטעמים הומניטריים מארצות הברית או ממקום אחר זה טעמים הומניטריים מאתיופיה. זה להתכחש למציאות. צר לי. וזו תשובה לא מקצועית. צריך למצוא לזה פתרון.

<מיכל לוונטל אנדרסון:>
זו תשובה מאוד מקצועית. האוכלוסייה שאנחנו מטפלים בה, בהתאם להחלטות המדינה; הזכאים לסיוע של משרד העלייה והקליטה הם רק מי שהוגדרו כעולים. אנחנו לא מטפלים במי שלא עולה.

<היו"ר דוד צור:>
הבנתי. הבנתי. 

<מיכל לוונטל אנדרסון:>
אנחנו לא מורשים לטפל, זה לא בסמכותנו. אם תהיה החלטת ממשלה אחרת אנחנו נפעל. אנחנו - - -

<חביב קצב:>
תהיה החלטת ממשלה אחרת - - -

<היו"ר דוד צור:>
אם לא תהיה החלטת ממשלה יכולה להיות גם חקיקה. אני הבנתי מה שאתם אומרים. הבנתי מה שאתם אומרים. למרות שההיגיון שלנו כבר כחברי כנסת – לא מקבל את זה. לא מקבל שיש רשות אחת שמקבלת אותם באופן שבו מקבלת אותם. עכשיו, גם אם, אגב, גם אם הם לא יוכרו כסל קליטה של עלייה, אז צריך למצוא סל קליטה אחר, לא כעולה, כעולה מינוס תקראי לזה. לא יודע. תמצאו את הפטנט. אבל זה נשמע לי כל כך לא הגיוני ואטום לא למצוא פתרון לזה ולהגיד: עשר שנים מחכה אחותו כי היא לא מסוגלת לקבל סל - - -

<מיכל לוונטל אנדרסון:>
ככל שתהיה החלטת ממשלה או חקיקה אנחנו נטפל.

<היו"ר דוד צור:>
הבנתי. הבנתי. הבנתי.

<מיכל לוונטל אנדרסון:>
אבל מי שמוגדר כתושב קבע לא - - -

<היו"ר דוד צור:>
הבנתי.
חברת הכנסת פנינה תמנו-שטה, אחרי זה חבר הכנסת דב חנין, ואחרי זה אני אשמע גם את - - -
<פנינה תמנו-שטה:>
טוב, צר לי שלא הספקתי להגיד בוקר טוב כמו שצריך, אז בוקר טוב לכל הנוכחים. אני חושבת שזה דיון מאוד-מאוד חשוב שיזם גם חברי, חבר הכנסת נחמן שי, והוא לא נמצא כאן. בטח הוא ישוב עוד מעט.

<היו"ר דוד צור:>
הוא היה.

<פנינה תמנו-שטה:>
הוא דיבר?

<היו"ר דוד צור:>
כן. כן.

<פנינה תמנו-שטה:>
יופי.

אני חושבת שקצת סטינו מהנושא המרכזי, שזה בעצם העלאה של מי שממתינים תחת תנאים לא תנאים באתיופיה, והתחושה היא שאנחנו נמצאים בסוג של מהלך וירטואלי ולא באמת משהו שמתקיים.

תראה, האמת לאמיתה, הבעיה הקשה ביותר, וצר לי להגיד את זה בצורה הפשוטה ביותר: שלקהילה הזאת, זה שאין לנו לובי חזק. אין לנו לובי חזק. אולי גם בתוך הכנסת ומול שרי הממשלה. ולא כי אני מקטינה ולא מעריכה את עצמי, אבל התחושה היא שהרי לא ייתכן שיש כל כך הרבה מקרים כמו החייל הזה והגברת חן אסממאו, כל כך הרבה מקרים של שאלות. לא משנה – שאלה הומניטרית, שאלה יהודית. השאלות נעלמות אל מול הדבר הבסיסי והטבעי ביותר שנקרא אנושיות. ואני תמיד אומרת: השאלות האלה לא צריכות להיות הקו המנחה. יש פה סוגיה קשה של משפחות פרודות, של משפחות שנמצאות בתוך שבר עמוק, שלא מסוגלות להמשיך הלאה. ואף אחד מאיתנו, גם כאלה שחיים בארץ ישראל, - - - הנהדר עם המשפחות שלנו, לא היה מוכן להמשיך את חייו כאשר האימא או האח או האחות נמצאים מאחור, באי ודאות. שלא לדבר על כך, בטח בתחושה שאחרי שהם עזבו את כל מה שהם הכירו, את כל מה שהם הכירו, שזו גם הייתה אחת הטעויות הבסיסיות של מדינת ישראל, אותן מחנות. אני, זו הגישה שאני תופסת את המחנות האלה. הרסו אנשים רבים, אלפי אנשים. כי היה עדיף שיישארו בביתם, בשרת חייהם, ואז היו יכולים, אתה יודע, להגיש את הבקשות. ומי שסורב לפחות הוא לא קטע את מהלך חייו.   
אנחנו מדברים על אנשים שמהלך חייהם נקטע. אבל מעבר לכך, לשמוע שיש פה חמישה אחים ואחות אחת נשארה שם. ולמרות המסמכים שהגשנו, וחמישים חברי כנסת, אדוני היושב ראש, חמישים חברי כנסת, כולל חברי כנסת מש"ס, חתמו על עצומה. מה שאומר שזה היה עובר בכנסת, הצעת חוק. חתמו על עצומה להעלות את כל המקרים, קודם כל מהדרגה הראשונה: הורים, אימהות, סבתא שנשארה ערירית, וכל מיני סיטואציות כאלה. הבעיה האמיתית היא שהאנשים שהיו צריכים לעשות את העבודה כמו שצריך לא עשו אותה. המסמכים זועקים. גם כמשפטנית אני יכולה להגיד לך: נעשו טעויות קשות. אבל כדי לפתור, מה באמת צריך לעשות כדי לפתור. אני באמת מצטערת שקודם כל יושב ראש ועדת החריגים איננו כאן. אני חושבת שמר משה ויגדור היה צריך להיות כאן כדי שנשמע אותו. הוא מולכד. הוא מולכד. בעצם, גם הניסוח שנתנו לו במסמך של הסמכויות של הוועדה, מלכדו אותן. אבל ייאמר לזכות הוועדה: הם מוכנים לפרוץ מעבר לנוסח הזה ולהגיש המלצה - - -

<היו"ר דוד צור:>
על זה נאמר - - -. דיברנו על זה שלא יהיה.

<פנינה תמנו-שטה:>
הם יגישו המלצה, בסופו של דבר, אמיצה. אבל השאלה היא, זה לא רק ההמלצה. אני חושבת שמהוועדה הזאת צריכה לצאת קריאה שאת המקרים ההומניטריים חייבים להעלות מיד. ומשרד העלייה והקליטה עם משרד הפנים תצטרכו לשבת, הייעוץ המשפטי, ולמצוא את הפתרון כדי להגיש להם סיוע. זה הדבר הראשון.

חבל שאת מחייכת כשמדובר באנשים שתאמיני לי, בוכים יום וליל. יום וליל.

<מיכל לוונטל אנדרסון:>
אני לא חייכתי, אני לקחתי - - -

<היו"ר דוד צור:>
חברת הכנסת פנינה תמנו-שטה, את חייבת לסכם.

<פנינה תמנו-שטה:>
זה דבר ראשון. באמת אני חושבת שאתה צריך להוציא מפה המלצה אחת: אל"ף, להביא את כל המקרים ההומניטריים לאלתר שאושרו כבר. הדבר השני, אי אפשר להמשיך. לדעתי צריך דיון המשך, ששר הפנים ישב פה. שר הפנים חייב לשבת פה. מדובר פה על למעלה מ-5,000 נפשות. אני לא מבינה, זה לא חשוב מספיק?

<נחמן שי:>
אבל לא - - -

<היו"ר דוד צור:>
חבר הכנסת נחמן שי, אני חייב לתת לחבר הכנסת - - -

<נחמן שי:>
לא, אבל רק שנייה. כשהיא לא הייתה פה – לא רק שר הפנים לא הגיע, אפילו יושב ראש הוועדה לא הגיע.

<היו"ר דוד צור:>
אבל אמרנו את זה שלוש פעמים כבר, והבנו - - -

<נחמן שי:>
בסדר, נגיד את זה עוד חמש פעמים.

<היו"ר דוד צור:>
הבנו שיש בעיה אישית. אני לא רואה - - -

<נחמן שי:>
נגיד את זה עוד חמש פעמים.
<היו"ר דוד צור:>
אנחנו מכבדים את יושב ראש הוועדה.

<נחמן שי:>
נגיד את זה עוד חמש פעמים.

<היו"ר דוד צור:>
חבר הכנסת דב חנין, בבקשה.

<דב חנין:>
תודה, אדוני היושב ראש.

אני רוצה להודות ליוזמי הדיון הזה כי הוא באמת מעלה בעיה אנושית קשה שאנחנו לא יכולים להשלים איתה. אני רוצה להתחיל מהתוצאה ולהגיע בסופו של דבר אל המסקנות: התוצאה שאנחנו רואים אותה בדיון הזה היא תוצאה בלתי אפשרית. זה לא יכול להיות. מה שקורה עכשיו, שהחייל, שנמצא איתנו כאן, סיפר לנו, זה פשוט מעורר צמרמורת. זה אומר התנהלות שאין בה מינימום של הגינות, מינימום של צדק, מינימום של אנושיות. זה לא ראוי, הדבר הזה. זה לא אנושי, זה לא יהודי, זה לא שום דבר. 

ההערות שלי, אדוני היושב ראש, נוגעות לשני מישורים: יש מישור אחד שהוא מישור נקודתי. המערכת הזאת צריכה להיות שקופה וברורה. לא כל כך ברור לי האם האנשים מקבלים מידע. נראה לי שהכול, יש איזושהי תחושה שהכול מתנהל בשרירותיות: קמים בבוקר וזה פתאום קורה ככה; בערב זה הפוך. זה לא יכול לעבוד בצורה כזאת.

<היו"ר דוד צור:>
- - -

<דב חנין:>
גם בעצלתיים אבל גם בחוסר שקיפות. מה הקריטריונים? מי מחליט? מתי מחליטים? לפי מה מחליטים? מה הקשר בין זה שאמרו לאותה אישה להתגרש לבין זה שפתאום אומרים לה שעכשיו היא לא יכולה. מה קורה פה? זו לא מדינת חוק. זה פשוט לא מדינת חוק הדבר הזה.

עכשיו, ברמה היותר עקרונית, אני אומר לך, אדוני היושב ראש, המסקנה שלי היא, אם זו התוצאה, צריך להגיד שהמבנה הנוכחי של חוק השבות לא מתאים. לא מתאים. הטענות שלי זה לא לפקידים. אני לא יודע, הם יושבים פה ומנהלים - - -

<פנינה תמנו-שטה:>
הוא אמר, אם כבר ללכת על כל הקופה. 

<דב חנין:>
ללכת על כל הקופה.

<פנינה תמנו-שטה:>
להעיר את כל ש"ס ויהדות התורה.

<דב חנין:>
ללכת על כל הקופה. ללכת על כל הקופה.

אנחנו צריכים חוק שבות שיגיד שקודם כל אנשים שהקרובים שלהם ממדרגה ראשונה נמצאים בארץ יכולים להגיע לארץ ולהתאחד עם משפחותיהם. מה, זה המינימום.

<היו"ר דוד צור:>
אם אתה תלך דרך שינוי חוק השבות אז הסבתא של הגברת חן אסממאו, לדעתי, לא רק שהיא לא תראה אור במדינת ישראל, היא - - -

<דב חנין:>
אני רוצה להגיד לך, אדוני היושב ראש: חוק השבות שונה, הוא כבר שונה כמה פעמים.

<חן אסממאו:>
היא לא תראה בגלל - - -

<היו"ר דוד צור:>
- - - תהיה סבתא.

<דב חנין:>
לא - - -

<פנינה תמנו-שטה:>
אם הצלחנו להעביר רק אחד - - -

<דב חנין:>
חוק השבות כבר שונה כמה פעמים. ואי אפשר, הסיפור הזה, הסאגה הזאת, נמשכת יותר מדי זמן, ואי אפשר להמשיך ולנהל אותה בצורות של מנגנונים יוצאי דופן, הומניטריים, חריגים וזה. כי כל מעקף שאנחנו נייצר עכשיו ייצר לנו את הבעיות של מחר בבוקר. הגיע הזמן לעשות פה שינוי חוק. להסתכל על הדברים עין בעין. קודם כל, לתת עדיפות לאותם בני משפחה מדרגה ראשונה שצריכים להתאחד ולקבל את כל הזכויות, ואחר כך אחרים.

תודה רבה.

<היו"ר דוד צור:>
מר בר הררי, ממש בקצרה, ואני מתחיל לחתור לסיום. כן.

<בר הררי:>
כן, אני בא גם ממטה המאבק. אנחנו יושבים פה, כולנו, ביחד, בשנה האחרונה. ועדת הערר קיבלה מנדט לעבוד עד ה-1 ביולי, לפני שבוע.

<היו"ר דוד צור:>
איך הגעת למטה הזה? אתה יכול להסביר לי קצת, ככה, בקצרה?

<בר הררי:>
במילה קצרה: אני הייתי באתיופיה מספר חודשים, הייתי שליח סוכנות.

<יהודה שרף:>
- - - מתנדב אצלנו?

<בר הררי:>
מתנדב. הייתי מתנדב בסוכנות היהודית.

<פנינה תמנו-שטה:>
במחנות.

<בר הררי:>
אבל מה שאני רוצה רק להגיד: ועדת הערר, מה שחשוב לי, ועדת הערר קיבלה מנדט משר הפנים, עד ה-1 ביולי, להגיש את המלצותיה. יש מסמכים גם פה, לנו. להגיש את ההמלצות שלה כלפי הנושא הזה. עד ה-1 ביולי. לבדוק את כל המקרים ולהגיש המלצה. ואנחנו יודעים, הגיע ה-1 ביולי ואנחנו רואים שלא נבדקה שום פנייה. שנה שלמה אנחנו עובדים עם מאות משפחות, אנחנו עובדים איתן, מקרים כמו מר ארגאווי טספה וכמו - - -
<היו"ר דוד צור:>
אבל זה לא מה שהם אומרים. זה לא מה שאומרת הוועדה, שהיא לא בדקה. הם בדקו 450 - - -

<קריאה:>
הם בדקו, בדקו. הוועדה בדקה. 

<בר הררי:>
בימים האחרונים.

<אברהם נגוסה:>
לא, לא, לא, לא. הוגשו 4,500 בקשות ולא נבדקו. זה כל העניין. הוגשו.
<בר הררי:>
לא נבדקו. בימים האחרונים, אחרי שזה - - -, הם קיבלו הארכה בחודש - - -

<היו"ר דוד צור:>
לא זה מה שאני הבנתי.

<דנה קלדרון:>
זה קרה בלי שום קשר שבדקנו.

<בר הררי:>
מה?

<דנה קלדרון:>
זה קרה בלי שום קשר. אתה אומר, אחרי שזה קרה בדקנו.
<בר הררי:>
ב-1 ביולי היו אמורים להגיש המלצות, אחרי שנה שלמה. לאנשים הייתה תקווה שיקרה. יש מאות משפחות שיש להן תקווה שהדבר הזה יקרה.
<היו"ר דוד צור:>
כן. ברור. אוקיי.

<בר הררי:>
יש פה נקודה אחת. זו נקודה מאוד-מאוד חשובה למה זה לא קרה, ושיגידו לנו למה זה. ומה שאנחנו מבקשים, זה מוועדת הפנים והגנת הסביבה, שהיא לא תעזוב את הנושא הזה עד שהדבר הזה ייפתר. מוגשת לכם גם העמדה שלנו על השולחנות.

והצעה לסיכום הדיון: לפנות לשר הפנים, כי לו יש את הסמכות והכוח מפאת החוק לטפל בנושא הזה. לשבת איתו, לדבר איתו.

<היו"ר דוד צור:>
 אוקיי, תודה. כן. 

פרופסור מיכאל קורינאלדי, ביקשת לדבר, אבל ממש בקצרה.

<מיכאל קורינאלדי:>
בקיצור. אני משתתף במאבק הזה של יהדות אתיופיה מזה 50 שנה. ממש כך. זה מתנהל בשונה לעדות האחרות שעלו מהתפוצות. יש צורך כל הזמן במאבק ציבורי ומשפטי, ושלב אחרי שלב הדברים מתקבלים. עכשיו, השלב הזה, אני רוצה להסביר בקצרה שיש בחוק השבות זכות אבות. הזכויות מוקנות גם לילד ולנכד של יהודי. נכד נישא עם בת זוג. לכל זוג יש שמונה סבים: ארבעה מצד אחד וארבעה מצד שני. מספיק שהוא מראה שסב אחד יהודי, אז הוא שייך למסגרת.

בנוסף לזה, בגלל הספקות שעוררו מי שעוררו, שלא היה להם מקום, כי יש גם פסיקה של בית המשפט העליון שאפילו מומרים, גם כן, כשהם חוזרים בתשובה או רוצים לחזור בתשובה הם זכאים. ובכן, יש רשימות, והאנשים האלה נמצאים ברשימות: ברשימות של 2003 או של 2010. ובנוסף לזה, הם קרובי משפחה מדרגה ראשונה. אז יש זכות אבות. רשימות וקרובים – תביאו אותם מחר בבוקר.      

<היו"ר דוד צור:>
תודה רבה לך.

טוב, אני חייב להגיד שאני יוצא מהדיון הזה ממש, ואני מודה שלא הייתי בנבכי העניין. אני התרגשתי מאוד עם העלייה במבצע הראשון, הייתי קצין אז צעיר בימ"מ, ונתנו סיוע. ואני אומר לכם: זה היה פשוט ממש מרגש. הרגשתי, מעבר לזה שעשינו הרבה מאוד דברים אחרים לביטחון המולדת, פה הרגשנו משהו שהוא ממקום אחר. והייתה התרגשות גדולה, ואני חושב שזה פרק מפואר. ולא סתם אמרתי לגבי - - -, כי - - - בעניין הזה, זה פרק מפואר בתולדות מדינת ישראל: - -

<פנינה תמנו-שטה:>
ללא ספק.

<היו"ר דוד צור:>
- - המוסדות, הסוכנות היהודית וכולם. ובסוף בסוף, דווקא, כמו שאנחנו ממש, אחרי שהבאנו את הקהילה המפוארת הזאת לפה, עשרות אלפים אם לא יותר, כן? בסוף אנחנו נשארים עם איזה טעם מר בפה כי לא מטפלים כראוי ממש בסיומת של העניין. ופה אנחנו מוועדה לוועדה, מרשימה לרשימה, איך שלא נסתכל על זה, ואני מפנה פה אלייך, הגברת מזל כהן, אני אומר לכם: הוועדה הזאת מונתה ב-1 ליולי. התשומות של הוועדה כנראה נפלאות: 15 דיונים, ביקור באתיופיה, ועברתם על כל - - - – הכול נהדר. אבל עולה אחד לא ראינו מהסיפור הזה. איפה התפוקה של הוועדה?

ולכן, אני צר לי ואני גם מוחה על העניין הזה שהוא לא הגיע, יושב ראש הוועדה לפה. אם הנסיבות האישיות באמת לא אפשרו את זה אז אני מבקש שיישלח לנו בנייר מסודר מה עשתה הוועדה, מה מתכוונת לעשות, מה המדיניות שלה. יכול להיות שיש אור בקצה המנהרה. שנדע שכן היא פועלת לכיוונים נכונים. אז במובן הזה אני מבקש לגבי הוועדה.

ועדת הפנים והגנת הסביבה קוראת לשר הפנים להביא בהקדם להחלטת ממשלה לאחד את המשפחות של יהודי אתיופיה ולהעלות אותם למדינת ישראל. קרובים שהם מזרע ישראל מצד אימותיהם או אבותיהם. כל הרשימות האלה שנעשו ב-2003 ונעשו אחרי זה – 97 המשפחות זה הדבר הכי בולט בעניין. 97 המשפחות האלה, שיד אחת, שמשרד הפנים החליט לגביהם; אבל היד השנייה, משרד העלייה והקליטה, לא מוכן לקבל אותם – זה בלתי נתפס. בלתי נתפס במדינה מתוקנת. זה כאילו ממשלה אחרת. מה זאת אומרת? שרת העלייה והקליטה היא ממשלה אחרת משר הפנים שקיבל את ההחלטה הזאת?

אז בכוונת הוועדה לפנות גם לשרת העלייה והקליטה. הוועדה תעקוב אחרי 97 הנפשות האלה שתקועות שם, ולא ממש אפשר להסביר להם למה שום דבר לא זז בעניין הזה. אני אדבר עם שרת העלייה והקליטה אישית, ואנחנו חייבים למצוא את הפלטפורמה. גם אם לא נצטרך, כמו שהציע אולי חבר הכנסת דב חנין, בצדק מבחינתו, אבל לא הייתי רוצה שעל הגב של 97 המשפחות האלה או 5,000 המשפחות האלה אנחנו עכשיו נתחיל בתהליך של שינוי חוק השבות שייקח לנו שנים על גבי שנים, ועד אז הם ימתינו שם. לכן אני אומר: צריך למצוא את הפלטפורמה הנכונה בהחלטת ממשלה או בחקיקה פרטית או בכל דרך אחרת, שייקבע להם סל קליטה אחר מסל עולה. שלא יקראו לזה סל קליטה, יקראו לזה סל הומניטרי, לא יודע מה. 

אנחנו נקרא להרחבה של מנדט הוועדה. מנדט הוועדה היום מדבר מ-2010. אנחנו רוצים שהוא ילך אחורה, ל-1999, או לשנים, ל-2003, לרשימות של 2003. ואם צריך להרחיב את הוועדה בהיבט של; כי היא כבר בתוך העניין, היא מכירה את הנושאים, שומעת את האנשים, אז צריך לתת לה יותר כוח אדם או יותר אמצעים. אז אנחנו נמליץ לשר הפנים לעשות את זה ובמהרה.

אנחנו ניפגש גם עם שר הפנים בנושא של איחוד משפחות יהודי אתיופיה, ונבקש לעמוד על האחריות לפתרון המלא של הבעיות האלה. האחריות שלו כשר הפנים, אני חושב שהיא גם על חוק הכניסה וגם על החוק מסיבות הומניטריות היא מוחלטת. היא לא ניתנת לחלוקה. לכן אנחנו חושבים שזה לא מספיק. זה מספיק חשוב, לפחות כמו המרכולים בשבת בתל אביב כדי לטפל גם בעניין הזה.

תודה רבה לכם.

<הישיבה ננעלה בשעה 09:58.>
